ดาวโจนส์ปิดบวก 313 จุด! รับราคาน้ำมันฟื้นตัว
ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 300 จุดเมื่อคืนนี้ (12 ก.พ.) โดยตลาดได้รับแรงหนุนจากราคาน้ำมันที่ดีดตัวขึ้น หลังกลุ่มประเทศผู้ส่งออกน้ำมัน (OPEC) มีความพร้อมที่จะเจรจากับผู้ผลิตน้ำมันรายอื่นเกี่ยวกับการปรับลดกำลังการผลิต
13 ก.พ. 2559

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (12 ก.พ.) ที่ 15,973.84 จุด เพิ่มขึ้น 313.66 จุด หรือ +2.00%, ดัชนี NASDAQ ตลาดหุ้นนิวยอร์กปิดที่ 4,337.51 จุด เพิ่มขึ้น 70.67 จุด หรือ +1.66% และดัชนี S&amp;P500 ตลาดหุ้นนิวยอร์กปิดที่ 1,864.78 จุด เพิ่มขึ้น 35.70 จุด หรือ +1.95%
ตลาดหุ้นนิวยอร์กได้รับปัจจัยบวก หลังนายซูฮาอิล บิน โมฮัมเหม็ด อัล-มาซรูเอ รัฐมนตรีกระทรวงพลังงานของสหรัฐอาหรับเอมิเรตส์ (UAE) กล่าวว่า กลุ่มประเทศผู้ส่งออกน้ำมัน (OPEC) พร้อมให้ความร่วมมือในการปรับลดปริมาณการผลิตน้ำมันร่วมกับกลุ่มผู้ส่งออกรายอื่นๆ เพื่อผลักดันให้ราคาน้ำมันฟื้นตัวขึ้นในเวลาต่อไป
ทั้งนี้ สัญญาน้ำมันดิบ WTI ส่งมอบเดือนมี.ค.ปิดบวก 3.23 ดอลลาร์ หรือ 12.3% ปิดที่ 29.44 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนเม.ย.ที่ตลาดลอนดอน ปิดเพิ่มขึ้น 3.3 เซนต์ หรือ 11% ปิดที่ 33.36 ดอลลาร์/บาร์เรล
นอกจากนี้ ข้อมูลเศรษฐกิจสหรัฐที่ปรับตัวดีขึ้นกว่าคาดการณ์ ช่วยบรรเทาความวิตกเกี่ยวกับการชะลอตัวของเศรษฐกิจ โดยกระทรวงพาณิชย์สหรัฐเปิดเผยว่า ยอดค้าปลีกเพิ่มขึ้น 0.2% ในเดือนม.ค. สูงกว่าตัวเลขคาดการณ์ที่ระดับ 0.1% หลังจากที่เพิ่มขึ้น 0.2% ในเดือนธ.ค.
ขณะเดียวกัน กระทรวงแรงงานสหรัฐเปิดเผยว่า ราคานำเข้าสินค้าร่วงลง 1.1% ในเดือนม.ค. เมื่อเทียบรายเดือน ซึ่งเป็นการปรับตัวลงติดต่อกัน 7 เดือน ซึ่งนักเศรษฐศาสตร์คาดการณ์ก่อนหน้านี้ว่า ราคานำเข้าเดือนม.ค.จะลดลง 1.4% สำหรับในช่วงสัปดาห์นี้ ดัชนีเฉลี่ยอุตสาหกรรมดาวโจนส์ร่วงลง 1.4% ดัชนี S&amp;P 500 ขยับลง 0.8% และดัชนี Nasdaq ปรับลง 0.6%
 
ที่มา: สำนักข่าวอินโฟเควสท์